text: Verdensmester vandt også DM-guld
  03 september 2016 kl. 18.42
  Løberen Maja Alm fra Haderslev kan nu også kalde sig Danmarksmester.
  Den nykårede verdensmester Maja Alm var hurtigst, da Danmarks bedste orienteringsløbere lørdag eftermiddag dystede om danmarksmesterskabet på mellemdistancen.
  Det barske svenske terræn fra VM-ugen var byttet ud med de åbne, kuperede Mols Bjerge, og det passede tilsyneladende Alm glimrende.
  I dameklassen beviste Maja Alm, at hendes fysiske form er i absolut verdensklasse. Sprintverdensmesteren vandt suverænt med mere end tre minutters forspring til landsholdskollegaen Cecilie Klysner, mens der kun var tre sekunder mere ned til bronzen, som Emma Klingenberg tog sig af.
  DM på mellemdistancen blev løbet bare en uge efter VM i Sverige, hvor Danmark vandt tre medaljer. Maja Alm blev verdensmester på sprintdistancen, sprintstafetholdet med Cecilie Klysner, Maja Alm, Søren Bobach og Tue Lassen vandt ligeledes VM-guld, mens kvindernes stafethold fik sølv. Her var Signe Klinting, Ida Bobach og Maja Alm på holdet.
  Allerede i næste uge skal der deles DM-medaljer ud på ny, når der er stafet og langdistance i Nordsjælland.
   
  Resultater:
  Kvinder - 5,5 kilometer, 29 poster
  1. Maja Alm HTF Haderslev 31.43 min.
  2. Cecilie Friberg Klysner, FIF Hillerød 34.46 min.
  3. Emma Klingenberg, Faaborg OK 34.49 min.
  Mænd - 6,9 kilometer, 32 poster
  1. Søren Bobach, OK Pan Århus 35.59 min.
  2. Tue Lassen, Faaborg OK 36.00 min.
  3. Thor Nørskov, OK Øst Birkerød 36.13 min.
  
  